TARIFFOPPGJØRET 2023

Oslo kommunes krav/tilbud nr. 1

27.04.2023 kl. 10.00

Det formelle grunnlaget for eventuell lønnsregulering i 2023 er fellesbestemmelsenes § 18.3;

**§ 18.3 2. avtaleår**

*Før utløpet av 1. avtaleår skal det opptas forhandlinger mellom Oslo kommune og forhandlingssammenslutningene om eventuell lønnsregulering for 2. avtaleår. Partene er enige om at forhandlingene skal føres på grunnlag av den alminnelige økonomiske situasjon på forhandlingstidspunktet og utsiktene for 2.avtaleår, samt lønnsutviklingen for arbeidere og funksjonærer i industrien i LO/NHO-området og andre sammenlignbare tariffområder.*

*Hvis partene ikke blir enige ved forhandlinger, kan partene si opp tariffavtalen innen 14 dager etter at forhandlingene er avsluttet med 14-fjorten-dagers varsel – med utløp tidligst 1.mai 2023.*

*Arbeidstakerorganisasjonenes valgte organer (representantskap, landsstyre, hovedstyre) skal
ha fullmakt til å godkjenne et forhandlingsresultat eller meglingsforslag.*

*Tvistebehandling (interessetvist) omfatter lønnsregulering etter første ledd ovenfor, og andre enkeltstående spørsmål vedrørende lønns- og arbeidsvilkår som partene er enige om å ta opp under forhandlingene. Andre lønns- og arbeidsvilkår kan ikke bringes inn før tariffavtalen er opphørt, jf. § 18.1.*

Oslo kommune legger vekt på at mellomoppgjøret 2023 gjennomføres innenfor en forsvarlig økonomisk totalramme.

Oslo kommune legger den anslåtte rammen fra privat sektor («frontfaget») til grunn for årets oppgjør.

Oslo kommune ønsker å være en langsiktig, forutsigbar og motiverende arbeidsgiver. For kommunen er det derfor viktig at tariffoppgjørene bidrar til at det er attraktivt å jobbe i Oslo kommune og til at kommunen kan tiltrekke seg og beholde den beste kompetansen på alle nivåer.

Oslo kommune ønsker en sentral håndtering av rammen i årets oppgjør, der lønnstilleggene gis som tillegg på lønnstabellen.

Tillegg gis med virkning fra 1. mai 2023.

Et forhandlingsresultat skal i henhold til kommunens fullmakter godkjennes av byrådet/bystyret.

**Det tas forbehold om nye og/eller endrede krav/tilbud.**